Пенчо Славейков
Пейзаж

chitanka.info

Навътре в двора къщица се тули,

зад клоните на цъфналите дули,

широко вече пръснали листа…

Извива се и кърши край плета

нататък вада, бърза и се пени —

ей на плета се струпаха засмени

цял рой дечица, сякаш сухий плет

че цъфна: две, три, четири, ей пет,

ей шестото… Детинска е тревога

и блъскотня и смях — и смях до бога:

че вънка там, през вадата отвъд,

на прашния широк шосеен път,

две паленца се гонят и боричкат,

ръмжат, и джавкат, дърпат се, капичкат —

и пак… И смях до бога от плета…

С дечицата се смей и пролетта.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.